Document ID: /roh_data/filtered/fineweb-2-filterrobots_roh.jsonl.gz/71604

Muort las restricziuns federalas e cantunalas pertuccont il coronavirus crodan tuttas messas e devoziuns pil proxim temps!
Ord quei motiv vegn era desistiu da tuts usits da Pastgas : pia benedicziun dallas palmas, benedicziun dall’aua da Pastgas e dils ovs da Pastgas e la benedicziun e vendita dallas candeilas da Pastgas. Medemamein vegn buc rimnau l’unfrenda da cureisma.
Las baselgias s. Gions, Segnas e Cavardiras vegnan scaldadas mintga dumengia denter las 13.00 uras entochen las 17.00 uras per adoraziun tgeua. Baselgias e capluttas restan aviartas sco usitau.
Sepulturas han liug mo el stretg ravugl dalla famiglia. La radunonza generala dalla pleiv vegn stuschada sin pli tard.
En cass urgents astgeis vus telefonar a sur Mathew Kurian, tel. 076 726 35 65 ni al secretariat 076 536 04 03
Preziadas parochianas, preziai parochians
Sur nossa pagina d’internet pleivdisentis.ch slargein nus cuntinuadamein nossa purschida. Plinavon vegnis vus informai davart occurrenzas dalla pleiv e digl uestgiu. Fagei regularmein viseta silla pagina, aschia savein nus tener vus sil current.
Occurrenzas per nossa pleiv :
- via link saveis vus secoligiar directamein culla claustra che emetta mintga di ils survetschs divins en direct ni sco video per mirar tenor temps
- tut ils priedis dallas davosas dumengias san ins leger e meditar
- mintgamai las gievgias sera e da Pastgas (20.00 uras) vegn tuccau ils zenns dallas baselgias e capluttas per envidar tuts all’oraziun
- las dumengias allas 11.00 uras tuccan medemamein tut ils zenns dallas baselgias per far attents silla dumengia
- nies plevon sur Mathew envida tuts da recitar cun el mintga sera allas 20.00 uras il rusari dalla divina misericordia
- vus anfleis medemamein las adressas da contact sche vus basigneis in discuors ni veis ulteriuras damondas